“การบินไทย-ไทยสมายล์” ขนส่งสิ่งของช่วยเหลือผู้ประสบภัยน้ำท่วม
การบินไทยและไทยสมายล์ ร่วมขนส่งเครื่องอุปโภคบริโภคช่วยเหลือผู้ประสบอุทกภัยภาคอีสาน
การบินไทยและไทยสมายล์ ร่วมขนส่งเครื่องอุปโภคบริโภคช่วยเหลือผู้ประสบอุทกภัยภาคอีสาน
6 ก.ย. 2562

นายสุเมธ ดำรงชัยธรรม กรรมการผู้อำนวยการใหญ่ การบินไทย จำกัด (มหาชน) หรือ THAI เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม และนายถาวร เสนเนียม รัฐมนตรีช่วยว่าการกระทรวงคมนาคม มีความห่วงใยพี่น้องชาวไทยที่ประสบอุทกภัยในหลายพื้นที่ของจังหวัดต่างๆ ในภาคอีสาน ทำให้มีประชาชนได้รับความเดือดร้อนเป็นจำนวนมาก จึงได้มอบหมายให้การบินไทยและไทยสมายล์ ร่วมกันรับบริจาคเครื่องอุปโภคบริโภค สิ่งของเครื่องใช้ที่จำเป็น และขนส่งผ่านทางเที่ยวบินของไทยสมายล์ไปยังจังหวัดต่างๆ ที่เป็นจุดบินของไทยสมายล์ โดยไทยสมายล์จะประสานส่งเครื่องอุปโภคบริโภค ตลอดจนสิ่งของเครื่องใช้ต่างๆ ที่จำเป็น ให้กับกรมป้องกันและบรรเทาสาธารณภัย กระทรวงมหาดไทย เพื่อนำไปแจกจ่ายให้ผู้ประสบภัยต่อไป
ด้าน นางชาริตา ลีลายุทธ ประธานเจ้าหน้าที่บริหาร บริษัท ไทยสมายล์แอร์เวย์ จำกัด เปิดเผยว่า ไทยสมายล์ ขออาสาเป็นสื่อกลางในการช่วยเหลือผู้ประสบอุทกภัยในเขตพื้นที่ภาคอีสาน โดยให้บริการขนส่งเครื่องอุปโภคบริโภค ตลอดจนสิ่งของเครื่องใช้ต่างๆ ที่จำเป็น จากท่าอากาศยานสุวรรณภูมิไปยังท่าอากาศยานปลายทาง ได้แก่ ขอนแก่น อุบลราชธานี และอุดรธานี  โดยไม่คิดค่าใช้จ่าย ตั้งแต่วันนี้เป็นต้นไปจนกว่าสถานการณ์อุทกภัยจะคลี่คลาย
ทั้งนี้ การบินไทยและไทยสมายล์ เปิดรับเครื่องอุปโภคบริโภค สิ่งของเครื่องใช้ต่างๆ ที่จำเป็น โดยเฉพาะอาหารแห้ง เวชภัณฑ์ และงดรับอาหารสด รวมทั้งสินค้าอันตราย เพื่อนำไปช่วยเหลือประชาชนผู้ประสบอุทกภัย ที่อาคารคลังสินค้าภายในประเทศของการบินไทย แผนกรับขนส่งสินค้าในประเทศ ท่าอากาศยานสุวรรณภูมิ และเพื่อความสะดวกในการขนส่งสิ่งของ ทางบริษัทฯ ขอความกรุณาบรรจุสิ่งของ เครื่องใช้ ใส่กล่อง หรือหีบห่อ ที่มีขนาดไม่เกิน 50x50x50 เซนติเมตร และมีน้ำหนักต่อชิ้นไม่เกิน 30 กิโลกรัม สามารถสอบถามรายละเอียดเพิ่มเติมได้ที่ โทร 02-137-4521-3 ทุกวัน ในเวลา 08.00-17.00 น.